রবিবার ৮ ঘণ্টা বন্ধ বিদ্যাসাগর সেতু

কলকাতা: রবিবার ফের দীর্ঘ সময় বন্ধ থাকতে চলেছে কলকাতার (Kolkata) গুরুত্বপূর্ণ বিদ্যাসাগর সেতু (Vidyasagar Setu)। রক্ষণাবেক্ষণের কাজের জন্য ১৮ তারিখ সকাল ৫টা থেকে দুপুর ১টা পর্যন্ত মোট ৮ ঘণ্টা সম্পূর্ণভাবে যান চলাচল বন্ধ থাকবে দ্বিতীয় হুগলি সেতুতে (Second Hooghly Bridge)। এই সময় কোনও ধরনের যানবাহন সেতু দিয়ে চলাচল করতে পারবে না বলে জানানো হয়েছে।

কলকাতা পুলিশের তরফে শুক্রবার একটি বিজ্ঞপ্তি জারি করে জানানো হয়, নাগরিক নিরাপত্তার স্বার্থেই এই সিদ্ধান্ত নেওয়া হয়েছে। বিদ্যাসাগর সেতুর স্টে কেবল, হোল্ডিং ডাউন কেবল এবং বিয়ারিং সংক্রান্ত গুরুত্বপূর্ণ রক্ষণাবেক্ষণের কাজ করা হবে। সেই কারণেই নির্দিষ্ট সময়ের জন্য সেতুটি সম্পূর্ণ বন্ধ রাখার সিদ্ধান্ত।

আরও পড়ুন: বন্দে ভারত স্লিপারে হামলার আশঙ্কা!

এই সময় বিদ্যাসাগর সেতুমুখী সমস্ত যানবাহনকে বিকল্প পথে চালানো হবে। ট্রাফিক পুলিশের নির্দেশিকা অনুযায়ী, জিরাট আইল্যান্ড থেকে এজেসি বোস রোড ধরে আসা গাড়িগুলিকে টার্ফ ভিউ দিয়ে ঘুরিয়ে হেস্টিংস ক্রসিংয়ের দিকে পাঠানো হবে। সেখান থেকে যানবাহনগুলি হাওড়া ব্রিজ ব্যবহার করে গন্তব্যে পৌঁছতে পারবে। প্রয়োজনে হেস্টিংস ক্রসিং থেকে ডানদিকে ঘুরে কেপি রোডের দিকেও যাওয়া যাবে।

অন্যদিকে, জেএন আইল্যান্ডের দিক থেকে কেপি রোড হয়ে যে সমস্ত গাড়ি আসবে, সেগুলিকে ১১ ফারলং গেট দিয়ে ঘুরিয়ে হেস্টিংস ক্রসিংয়ের দিকে পাঠানো হবে। কলকাতা পুলিশের পক্ষ থেকে স্পষ্টভাবে জানানো হয়েছে, এই ৮ ঘণ্টার মধ্যে সব ধরনের যানবাহনের জন্য হাওড়া ব্রিজ ব্যবহার করাই সবচেয়ে উপযুক্ত বিকল্প পথ।

দুপুর ১টার পর রক্ষণাবেক্ষণের কাজ শেষ হলে ফের যান চলাচলের জন্য খুলে দেওয়া হবে বিদ্যাসাগর সেতু। তবে এই সময় শহরবাসীকে আগাম পরিকল্পনা করে যাতায়াত করার এবং ট্রাফিক পুলিশের নির্দেশ মেনে চলার অনুরোধ জানানো হয়েছে। বিশেষ করে বিমান ধরার বা জরুরি কাজে বেরনোর ক্ষেত্রে বিকল্প রুট ব্যবহার করার পরামর্শ দেওয়া হয়েছে।